Formaður KSÍ segist frekar vilja nota íþróttirnar til að leiða fólk saman en að sniðganga þjóðir. Hún skilji þó óánægju með að Ísland mæti Sádi-Arabíu í nóvember.
Vanda Sigurgeirsdóttir, formaður Knattspyrnusambands Íslands, segist skilja óánægju með þá ákvörðun að Ísland mæti Sádi-Arabíu í vináttulandsleik í fótbolta í vetur. Hún vilji þó frekar nýta fótboltann til góðs en að sniðganga þjóðir.
Þetta segir Vanda í viðtali á Vísi í dag. Í fyrradag tilkynnti KSÍ að íslenska karlalandsliðið myndi mæta Sádi-Aröbum ytra í nóvember og ekki voru allir á eitt sáttir. Í hópi þeirra sem gagnrýndu ákvörðunina er Ugla Stefanía Kristjönudóttir Jónsdóttir sem meðal annars hefur gegn hlutverki fræðslustýru Samtakanna 78. Spurði hún á Twitter hvort sambandinu þætti ekkert athugavert við að semja við ríki þar sem mannréttindi séu fótum troðum. Sádi-Arabía sé land þar sem ólöglegt sé að vera hinsegin, sem dæmi.
Vanda segist skilja að það séu ekki allir sáttir við ákvörðunina, hún telji þó betra að eiga samtalið og reyna að nýta fótboltann til góðs fremur en að sniðganga þjóðir. Þá bendir hún á að þjóðin sé fullgildur meðlimur í alþjóða fótboltasamfélaginu og að utanríkisráðuneytið hafi engar athugasemdir haft um ráðahaginn. Sádi-Arabar greiða allan kostnað við leikinn.
Fjórir leikir voru spilaðir í úrvalsdeild kvenna í fótbolta í gærkvöldi og þar með lauk áttundu umferð mótsins. Stjarnan vann Þór/KA í fyrradag og jafnaði Val að stigum á toppi deildarinnar en Valskonur tóku á móti Aftureldingu í gærkvöldi. Langt er á milli liðanna í töflunni og það sást. Valur vann 6-1 en Mosfellingar voru manni færri frá 64. mínútu þegar Christina Clara Settles fékk rautt spjald. Ída Marín Hermannsdóttir skoraði tvö marka Vals og þær Elín Metta Jensen, Þórdís Hrönn Sigfúsdóttir, Brookelynn Paige Entz og Cyera Makenzie Hintzen eitt mark hver. Katrín Rut Kvaran minnkaði muninn í 6-1 fyrir Aftureldingu á 83. mínútu.
Á Kópavogsvelli varð Breiðablik svo að vinna Selfoss til að koma sér aftur upp í toppbaráttuna. Hildur Antonsdóttir skoraði eina mark leiksins á 29. mínútu og tryggði Blikum sigurinn. Þá vann Þróttur 3-1 útisigur á KR og ÍBV fagnaði 3-2 sigri á Keflavík í Vestmannaeyjum. Valur situr á toppnum með nítján stig, Stjarnan og Þróttur koma næst með 16 stig og þá Breiðablik með fimmtán stig. Afturelding og KR sitja á botninum.
Formaður KSÍ segist frekar vilja nota íþróttirnar til að leiða fólk saman en að sniðganga þjóðir. Hún skilji þó óánægju með að Ísland mæti Sádi-Arabíu í nóvember. 